
A digitális egészségügyi infrastruktúra kibervédelmi kihívásai: Kockázatelemzés az internetre csatlakoztatható orvosi eszközök védelmében

A kutatásom során az egészségügyi információs infrastruktúrák kibervédelmi kihívásaira összpontosítottam, különösen az olyan integrált orvosi eszközökre, mint a pacemakerek, amelyek az internetre csatlakoztatható orvosi eszközök részét képezik. Az egészségügyi szektorban ezen eszközök egyre nagyobb szerepet kapnak, mivel növelik a betegellátás hatékonyságát és a diagnosztikai pontosságot. Azonban ezeknek az eszközöknek a bevezetése új kibervédelmi kockázatokat is magával hoz, amelyek közvetlenül befolyásolják a páciensek biztonságát és az egészségügyi adatok integritását.
A kutatás célja az volt, hogy azonosítsa a pacemakerekkel kapcsolatos legfontosabb kibervédelmi kockázatokat, sebezhetőségeket, és a lehetséges támadási vektorokat. Az Octave Allegro keretrendszer alkalmazásával végeztem a kockázatelemzést, ami lehetővé tette a kibervédelmi fenyegetések strukturált és átfogó elemzését. Ez a módszertan különösen alkalmas volt arra, hogy kiemelje azokat a területeket, ahol a pacemakerek sebezhetőek lehetnek a kibertámadásokkal szemben, beleértve a hálózati sebezhetőségeket, adatvédelmi aggályokat és a rendszerek integrációjának hiányosságait.
A kutatás során azonosítottam a hálózati sebezhetőségek kihasználását, az adatvédelmi aggodalmakat és az adatszivárgás lehetőségét, valamint a rendszerek integrációjának hiányosságait, mint fő kockázati tényezőket. Ezek a kockázatok nem csak a pacemakerrel élő páciensek egészségére és biztonságára jelentenek közvetlen veszélyt, hanem az egészségügyi intézmények hírnevét és működését is befolyásolhatják.
Az elemzés alapján kifejlesztettem egy prioritásokat tartalmazó kockázati mátrixot, amely segíti az egészségügyi szervezeteket a kibervédelmi intézkedések célzott alkalmazásában. Az eredmények rámutatnak arra, hogy a pacemakerek és más hasonló eszközök kibervédelmének megerősítése érdekében komplex stratégiákra és folyamatos figyelemre van szükség. Az ajánlások között szerepel a rendszeres szoftverfrissítések alkalmazása, a hálózati biztonság fokozása, és a személyzet kibervédelmi képzése. Az eredmények hozzájárulnak és indolkolják az egészségügyi kibervédelem területén folytatott jövőbeli kutatásokat. 



